EUROPOS PARLAMENTO IR TARYBOS REGLAMENTAS (EB) Nr. 1445/2007
2007 m. gruodžio 11 d.
dėl bendrųjų pagrindinės informacijos apie perkamosios galios paritetus teikimo ir jų apskaičiavimo bei sklaidos taisyklių nustatymo
(Tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 285 straipsnio 1 dalį,
atsižvelgdami į Komisijos pasiūlymą,
atsižvelgdami į Europos ekonomikos ir socialinių reikalų komiteto nuomonę (1),
laikydamiesi Sutarties 251 straipsnyje nustatytos tvarkos (2),
kadangi:
(1)
Siekiant tiesiogiai palyginti valstybių narių bendrąjį vidaus produktą (BVP) apimties išraiška, Bendrijai iškyla esminis poreikis turėti perkamosios galios paritetus (toliau - PGP), panaikinančius valstybių narių kainų lygių skirtumų poveikį.
(2)
Bendrijos PGP turi būti rengiami pagal suderintą metodiką, neprieštaraujančią 1996 m. birželio 25 d. Tarybos reglamentui (EB) Nr. 2223/96 dėl Europos nacionalinių ir regioninių sąskaitų sistemos Bendrijoje (3), nustatančiam bendrąją nacionalinių sąskaitų sudarymo valstybėse narėse sistemą.
(3)
Valstybės narės skatinamos rinkti duomenis, reikalingus regioniniams PGP apskaičiuoti.
(4)
2006 m. liepos 11 d. Tarybos reglamento (EB) Nr. 1083/2006, nustatančio bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo (4), 5 straipsnio 1 dalyje numatoma, kad regionai, atitinkantys finansavimo iš struktūrinių fondų pagal konvergencijos tikslo reikalavimus, yra regionai, atitinkantys bendro teritorinių statistinių vienetų klasifikatoriaus 2 lygį, kaip apibrėžta 2003 m. gegužės 26 d. Europos Parlamento ir Tarybos reglamente (EB) Nr. 1059/2003 (5), kurių BVP vienam gyventojui, apskaičiuotas pagal PGP remiantis Bendrijos 2000-2002 m. duomenimis, yra mažesnis nei 75 % 25 ES valstybių narių BVP vidurkio tuo pačiu atskaitiniu laikotarpiu. Neturint regioninių PGP, regionų, kurie galėtų gauti struktūrinių fondų paramą, sąrašui sudaryti turėtų būti naudojami nacionaliniai PGP. Nacionaliniai PGP gali būti naudojami nustatant kiekvienam regionui skirtinas finansavimo sumas.
(5)
Reglamente (EB) Nr. 1083/2006 numatyta, kad valstybės narės, atitinkančios finansavimo iš Sanglaudos fondo reikalavimus, yra tos valstybės narės, kurių bendrosios nacionalinės pajamos (BNP) vienam gyventojui, apskaičiuotos pagal PGP remiantis Bendrijos 2001-2003 m. duomenimis, yra mažesnės nei 90 % 25 ES valstybių narių BNP vidurkio ir kurios yra parengusios programą ekonominės konvergencijos sąlygoms, nurodytoms Sutarties 104 straipsnyje, įvykdyti.
(6)
Europos Bendrijų pareigūnų tarnybos nuostatų, pateikiamų Reglamente (EEB, Euratomas, EAPB) Nr. 259/68 (6) (toliau - Tarnybos nuostatai) XI priedo 1 straipsnyje numatoma, kad Tarnybos nuostatų 65 straipsnio 1 dalyje numatytos peržiūros tikslams Komisija (Eurostatas) kiekvienais metais, iki spalio pabaigos privalo parengti pranešimą apie pragyvenimo išlaidų Briuselyje pasikeitimus, Briuselio ir tam tikrų valstybių narių vietų ekonominius paritetus bei centrinės valdžios valstybinėje tarnyboje mokamų darbo užmokesčių perkamosios galios pokyčius.
(7)
Šiuo metu Komisija (Eurostatas) jau kasmet renka valstybių narių savanoriškai teikiamą pagrindinę informaciją apie PGP. Šis procesas tapo įprasta praktika valstybėse narėse. Vis dėlto reikalinga teisinė bazė, siekiant užtikrinti tvarią PGP plėtrą, apskaičiavimą ir sklaidą.
(8)
Reguliarus preliminarių rezultatų skelbimas, kaip tai daroma šiuo metu, turėtų išlikti, siekiant turėti pačius naujausius skaičius.
(9)
Šio reglamento įgyvendinimui būtinos priemonės turėtų būti patvirtintos pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką (7).
(10)
Visų pirma Komisijai reikėtų suteikti įgaliojimus patikslinti sąvokų apibrėžimus, suderinti pagrindines kategorijas II priede ir nustatyti kokybės kriterijus. Šios bendro pobūdžio priemonės, kuriomis siekiama pakeisti arba papildyti neesmines šio reglamento nuostatas inter alia papildant jį naujomis neesminėmis nuostatomis, turi būti patvirtintos pagal Sprendimo 1999/468/EB 5a straipsnyje numatytą reguliavimo procedūrą su tikrinimu.
(11)
Kadangi šio reglamento tikslų, t. y. bendrųjų pagrindinės informacijos apie PGP teikimo ir jų apskaičiavimo bei sklaidos taisyklių nustatymo, valstybės narės negali deramai pasiekti ir kadangi šių tikslų būtų geriau siekti Bendrijos lygmeniu, laikydamasi Sutarties 5 straipsnyje nustatyto subsidiarumo principo Bendrija gali patvirtinti priemones. Pagal šiame straipsnyje nustatytą proporcingumo principą šiuo reglamentu neviršijama to, kas būtina šiam tikslui pasiekti.
(12)
Konsultuotasi su Statistikos programos komitetu, įsteigtu Tarybos sprendimu 89/382/EEB, Euratomas (8), kaip numatyta šio sprendimo 3 straipsnyje,
PRIĖMĖ ŠĮ REGLAMENTĄ:
1 straipsnis
Tikslas
Šio reglamento tikslas yra nustatyti bendrąsias pagrindinės informacijos apie PGP teikimo bei jų apskaičiavimo ir sklaidos taisykles.
2 straipsnis
Taikymo sritis
1. Pagrindinė teiktina informacija yra duomenys, reikalingi apskaičiuoti PGP ir užtikrinti jų kokybę.
Ši pagrindinė informacija apima kainas, BVP išlaidų svorius ir kitus I priede numatytus duomenis.
Duomenys renkami remiantis I priede nustatytu minimaliu duomenų rinkimo dažnumu. Dažnesnis duomenų rinkimas atliekamas tik išimtiniais ir pagrįstais atvejais.
2. PGP apskaičiuojami remiantis nacionalinėmis vidutinėmis metinėmis prekių ir paslaugų kainomis, naudojant pagrindinę informaciją, susijusią su ekonomine valstybių narių teritorija, kaip numatyta pagal Europos nacionalinių ir regioninių sąskaitų sistemą Bendrijoje (toliau - ESS 95).
3. PGP apskaičiuojami pagal II priede išvardytas pagrindines kategorijas, atitinkančias susijusius BVP klasifikatorius, apibrėžtus Reglamente (EB) Nr. 2223/96.
3 straipsnis
Sąvokos
Šiame reglamente vartojamos tokios sąvokos:
a)
„perkamosios galios paritetai“ (toliau - PGP) - erdviniai defliatoriai ir valiutų konverteriai, pašalinantys kainų lygių skirtumų tarp valstybių narių poveikį ir leidžiantys palyginti BVP komponentų apimtį bei kainų lygius;
b)
„perkamosios galios standartas“ (toliau - PGS) - bendras pasirinktas dirbtinis valiutos vienetas, naudojamas Europos Sąjungoje išreikšti suvestinių ekonominių rodiklių apimtį, siekiant erdvinius palyginimus atlikti tokiu būdu, kad būtų pašalinti valstybių narių kainų lygio skirtumai;
c)
„kainos“ - pirkėjų kainos, kurias moka galutiniai vartotojai;
d)
„išlaidų svoriai“ - BVP išlaidų komponentų dalys veikusiomis kainomis;
e)
„pagrindinė kategorija“ - žemiausias prekių ar paslaugų suvestinių rodiklių lygis BVP suskirstyme, kuriam apskaičiuojami paritetai;
f)
„prekės ar paslaugos“ - tiksliai apibrėžtos prekės arba paslaugos, naudojamos kainoms stebėti;
g)
„tikroji ir sąlyginė nuoma“ suprantama taip, kaip ji apibrėžta Komisijos reglamente (EB) Nr. 1722/2005 (9);
h)
„kompensacija darbuotojams“ suprantama taip, kaip ji apibrėžta Tarybos reglamente (EB) Nr. 2223/96;
i)
„laiko koregavimo koeficientai“ - koeficientai, naudojami tyrimo metu gautoms vidutinėms kainoms koreguoti, siekiant gauti metines vidutines kainas;
j)
„erdvinio koregavimo koeficientai“ - koeficientai, naudojami vienoje ar daugiau vietų ekonominėje valstybės narės teritorijoje gautoms vidutinėms kainoms koreguoti, siekiant gauti nacionalines vidutines kainas;
k)
„reprezentatyvios prekės ir paslaugos“ - tokios prekės ar paslaugos, kurios pagrindinės kategorijos bendrųjų santykinių išlaidų atžvilgiu yra svarbiausios arba laikomos svarbiausiomis iš nacionalinėse rinkose įgytų prekių ar paslaugų;
l)
„reprezentatyvumo rodikliai“ - rodikliai, nurodantys tas prekes ar paslaugas, kurias valstybės narės pasirinko kaip reprezentatyvias;
m)
„ekvireprezentatyvumas“ - savybė, būtina pagrindinės kategorijos prekių ar paslaugų sąrašui sudaryti, kai kiekviena valstybė narė gali nurodyti kainas tokio reprezentatyvių produktų skaičiaus, kuris pagal produktų ir kainų lygių įvairiarūšiškumą yra proporcingas pagrindinei kategorijai ir išlaidoms tai kategorijai;
n)
„tranzityvinis“ - savybė, kai tiesioginio bet kurių dviejų valstybių narių palyginimo rezultatas yra toks pat kaip netiesioginio palyginimo per bet kurią kitą valstybę narę rezultatas;
o)
„klaida“ - neteisingos pagrindinės informacijos naudojimas arba netinkamas apskaičiavimo tvarkos taikymas;
p)
„ataskaitiniai metai“ - kalendoriniai metai, kurių konkretūs metiniai rezultatai pateikiami;
q)
„pastovumas“ - kai pradžioje apskaičiuojant vienos valstybių narių grupės rezultatus, o vėliau - didesnės valstybių narių grupės rezultatus, pirmosios valstybių narių grupės PGP vis tiek išsaugomi.
4 straipsnis
Vaidmenys ir atsakomybė
1. Komisija (Eurostatas) atsako už:
a)
pagrindinės informacijos teikimo koordinavimą;
b)
PGP apskaičiavimą ir paskelbimą;
c)
PGP kokybės užtikrinimą pagal 7 straipsnį;
d)
metodikos parengimą ir supažindinimą su ja, pasikonsultavus su valstybėmis narėmis;
e)
galimybės valstybėms narėms pateikti pastabas dėl PGP rezultatų prieš paskelbimą užtikrinimą ir tai, kad į tokias pastabas bus tinkamai atsižvelgta; ir
f)
I priedo 1.1 punkte nurodyto metodinio vadovo parengimą ir sklaidą.
2. Teikdamos pagrindinę informaciją valstybės narės laikosi I priede numatytos tvarkos.
Pasibaigus duomenų įteisinimo procesui ne vėliau kaip per mėnesį valstybės narės pateikia raštišką tyrimo rezultatų, už kuriuos jos atsakingos, patvirtinimą, kaip nurodyta I priedo 5.2 punkte.
Valstybės narės patvirtina duomenų rinkimo metodiką ir patikrina duomenų patikimumą, įskaitant Komisijos (Eurostato) pateiktus pagrindinės informacijos punktus.
5 straipsnis
Pagrindinės informacijos perdavimas
1. Valstybės narės perduoda I priede išvardytą pagrindinę informaciją Komisijai (Eurostatui) pagal galiojančias Bendrijos duomenų perdavimo nuostatas.
2. I priede išvardyta pagrindinė informacija perduodama laikantis tame priede nurodyto techninio formato ir terminų.
3. Tais atvejais, kai pagrindinės informacijos punktus valstybėms narėms pateikia Komisija (Eurostatas), Komisija persiunčia metodo aprašymą, kad valstybės narės galėtų atlikti patikimumo patikrinimą.
6 straipsnis
Statistiniai vienetai
1. I priede išvardyta pagrindinė informacija gaunama arba iš statistinių vienetų, kaip numatyta Tarybos reglamente (EEB) Nr. 696/93 (10), arba iš kitų šaltinių, teikiančių duomenis, atitinkančius I priedo 5.1 punkte numatytus kokybės reikalavimus. Kiekviena valstybė narė informuoja Komisiją apie statistinio vieneto rūšį arba šaltinį, kai pateikia duomenis.
2. Statistiniai vienetai, į kuriuos valstybės narės kreipiasi prašydamos pateikti duomenis arba bendradarbiauti renkant duomenis, sudaro sąlygas faktiškai nustatytų kainų stebėsenai atlikti ir reikalaujamu laiku pateikia sąžiningą bei išsamią informaciją.
7 straipsnis
Kokybės kriterijai ir kontrolė
1. Komisija (Eurostatas) ir valstybės narės nustato kokybės kontrolės sistemą, paremtą ataskaitomis ir vertinimais, kaip nurodyta I priedo 5.3 paantraštinėje dalyje.
2. Valstybės narės pateikia Komisijai (Eurostatui) jos prašymu visą informaciją, reikalingą įvertinti I priede išvardytos pagrindinės informacijos kokybę.
Be to, valstybės narės pateikia Komisijai (Eurostatui) išsamią informaciją apie tolesnius naudojamų metodų pakeitimus arba bet kokius nukrypimus nuo I priede pateikto metodinio vadovo ir nurodo jų priežastis.
3. Valstybės narės pateikia Komisijai (Eurostatui) tyrimų, už kuriuos ji atsakinga, kokybės ataskaitas, kaip nurodyta I priedo 5 skirsnyje.
4. Bendri kriterijai, kuriais grindžiama kokybės kontrolė, ir kokybės ataskaitų, kaip nurodyta I priedo 5.3 punkte, struktūra nustatoma pagal 11 straipsnio 3 dalyje nurodytą reguliavimo procedūrą su tikrinimu.
8 straipsnis
Periodiškumas
Komisija (Eurostatas) apskaičiuoja PGP kiekvieniems kalendoriniams metams.
9 straipsnis
Sklaida
1. Komisija (Eurostatas) paskelbia galutinius metinius rezultatus ne vėliau kaip per 36 mėnesius po ataskaitinių metų pabaigos.
Skelbiant remiamasi duomenimis, kuriuos Komisija (Eurostatas) gauna ne vėliau kaip likus trims mėnesiams iki paskelbimo datos.
Šios dalies nuostatos neturi poveikio Komisijos (Eurostato) teisei skelbti preliminarius rezultatus anksčiau kaip 36 mėnesiai po ataskaitinių metų pabaigos; Komisija (Eurostatas) viešai paskelbia šiuos rezultatus, taip pat ir savo tinklavietėje.
2. Komisijos (Eurostato) bendru lygiu kiekvienai valstybei narei skelbiami rezultatai mažiausiai yra:
a)
BVP lygio PGP,
b)
asmeninio namų ūkių vartojimo išlaidų ir faktinio individualaus vartojimo PGP,
c)
kainų lygio indeksai, palyginti su Bendrijos vidurkiu, ir
d)
BVP, asmeninio namų ūkių vartojimo išlaidos ir faktinis individualus vartojimas bei atitinkami duomenys vienam gyventojui, išreikšti PGS.
3. Jei duomenys apskaičiuojami didesnei šalių grupei, valstybių narių PGP vis tiek išsaugomi, laikantis pastovumo principo.
4. Paskelbti galutiniai PGP paprastai neperžiūrimi.
Tačiau jei į I priedo 10 skirsnio taikymo sritį patenka klaidų, pakoreguoti duomenys skelbiami pagal jame pateiktą tvarką.
Išimtinė bendra peržiūra atliekama, jei dėl pagrindinių ESS 95 sąvokų pakeitimų, turinčių poveikį PGP rezultatams, bet kurios valstybės narės BVP apimties indeksas pasikeičia daugiau nei vienu procentiniu punktu.
10 straipsnis
Koregavimo koeficientai
Iš valstybių narių nereikalaujama atlikti tyrimus išimtinai siekiant nustatyti koregavimo koeficientus, taikytinus Bendrijos pareigūnų ir kitų tarnautojų atlyginimui ir pensijoms pagal Tarnybos nuostatus.
11 straipsnis
Komiteto procedūra
1. Komisijai padeda Statistikos programos komitetas.
2. Darant nuorodą į šią dalį, taikomi Sprendimo 1999/468/EB 5 ir 7 straipsniai, atsižvelgiant į minėto sprendimo 8 straipsnio nuostatas.
Sprendimo 1999/468/EB 5 straipsnio 6 punkte numatytas laikotarpis yra trys mėnesiai.
3. Darant nuoroda į šią dalį, taikomos Sprendimo 1999/468/EB 5 a straipsnio 1-4 dalys ir 7 straipsnis atsižvelgiant į minėto sprendimo 8 straipsnio nuostatas.
12 straipsnis
Įgyvendinimo priemonės
1. Šio reglamento nuostatoms įgyvendinti būtinos priemonės, įskaitant priemones, kuriomis siekiama atsižvelgti į ekonominius ir techninius pokyčius, priimamos 2 ir 3 dalyse nustatyta tvarka, jeigu jos nesusijusios su neproporcingu valstybių narių išlaidų padidėjimu.
2. Toliau nurodytos šio reglamento įgyvendinimui būtinos priemonės patvirtinamos taikant 11 straipsnio 2 dalyje nurodytą reguliavimo procedūrą:
a)
apibrėžiami minimalūs standartai, kad būtų įmanomas esminis duomenų palyginamumas ir reprezentatyvumas, kaip nurodyta I priedo 5.1 ir 5.2 punktuose;
b)
apibrėžiami tikslūs naudotinai metodikai keliami reikalavimai, kaip nurodyta I priede; ir
c)
nustatomi ir patikslinami išsamūs pagrindinių kategorijų turinio aprašymai su sąlyga, kad jie ir toliau atitinka ESS 95 arba kitą vėliau taikomą sistemą.
3. Toliau nurodytos priemonės, kuriomis siekiama iš dalies pakeisti šio reglamento nuostatas, inter alia papildant jį naujomis nuostatomis, priimamos pagal 11 straipsnio 3 dalyje nurodytą reguliavimo procedūrą su tikrinimu:
a)
patikslinamos sąvokų apibrėžtys;
b)
patikslinamas pagrindinių kategorijų sąrašas (kaip nurodyta II priede);
c)
apibrėžiami kokybės kriterijai bei kokybės ataskaitų struktūra pagal 7 straipsnio 4 dalį.
13 straipsnis
Finansavimas
1. Valstybių narių iš Komisijos gaunama finansinė parama neviršija 70 % išlaidų, finansuotinų pagal Komisijos subsidijų taisykles.
2. Tokios finansinės paramos suma nustatoma metinių Europos Sąjungos biudžeto sudarymo procedūrų metu. Biudžeto valdymo institucija nustato kasmet skiriamus asignavimus.
14 straipsnis
Peržiūra ir ataskaita
Šio reglamento nuostatos peržiūrimos praėjus penkeriems metams nuo jo įsigaliojimo. Prireikus, jis peržiūrimas remiantis Komisijos ataskaita ir pasiūlymu, pateiktais Europos Parlamentui ir Tarybai.
15 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Strasbūre, 2007 m. gruodžio 11 d.